**2021 година**



**А Н А Л И З**

на

потребностите за подкрепа

за личностно развитие

на децата и учениците

в община Аксаково

*Приет с Решение № 24.8 от Протокол № 24/27.04.2021г. на Общински съвет – Аксаково*

**Съдържание:**

1. **Въведение ………………………………………………………………………………. 3**
2. **Състояние на образователната система ……………………………………………. 4**
3. **Детски градини ………………………………………………………………………... 4**
	1. Сграден фонд …………………………………………………………………………… 5
	2. Състояние на спортните площадки и физкултурни салони …………………………. 6
	3. Кадрово обезпечаване ………………………………………………………………….. 6
	4. Столово хранене …………………………………………………………………........... 6
	5. Отопление ………………………………………………………………………………. 6
	6. Пропускателен режим и охрана ……………………………………………………….. 7
	7. Основни тенденции за развитието на детските градини …………………………..….7
4. **Училища ………………………………………………………………………………... 7**
	1. Сграден фонд ……………………………………………………………………………. 8
	2. Състояние на спортните площадки и физкултурни салони ………………………….. 8
	3. Кадрово обезпечаване …………………………………………………………………. 8
	4. Столово хранене ……………………………………………………………………….. 9
	5. Отопление ………………………………………………………………………………. 9
	6. Транспорт …………………………………………………………………………. …… 9
	7. Пропускателен режим и охрана ………………………………………………….…….. 9
	8. Основни тенденции на развитие на училищата ………………………………………..9
5. **Център за подкрепа на личностно развитие ………………………………………. 10**
	1. Сграден фонд …………………………………………………………………………… 10
	2. Кадрово обезпечаване ………………………………………………………………….. 10
	3. Пропускателен режим и охрана ………………………………………………………...10
	4. Основни тенденции на работата на ЦПЛР ……………………………………………. 10
6. **Прогнозен брой деца и ученици в Община Аксаково за периода 2019 – 2021 година**
	1. Прогнозен брой ученици завършващи седми клас в Община Аксаково …….11
	2. Прогнозен брой ученици постъпващи в първи клас с настоящ адрес (по населени места) в Община Аксаково, родени в периода 2014 – 2016 година …………………..11
	3. Прогнозен брой деца, постъпващи в яслена и първа група с настоящ адрес /по населени места/ в община Аксаково, родени в периода 2018, 2019 и 2020 година …12
7. **Обща подкрепа на личностно развитие ……………………………………………... 12**
8. Екипна работа между учителите и другите педагогически специалисти …………….13
9. Допълнително обучение по учебни предмети при условията на Закона за предучилищно и училищно образование ………………………………………………. 13
10. Допълнителни модули за деца, които не владеят български език ……………………. 13
11. Кариерно ориентиране
	1. СУ „Св. Св. Кирил и Методий“ – град Игнатиево ……………………………...…….. 14
	2. СУ „Св. Климент Охридски“ – град Аксаково ………………………………………... 15
12. Занимания по интереси
	1. Център за подкрепа на личностно развитие ………….……………………………….. 16
	2. Школи в читалищата ……………………………………………………………………. 16
	3. Спортни клубове ………………………………………………………………………… 17
13. Библиотечно и информационно обслужване …………………………………………... 17
14. Грижа за здравето …………………………………………………………………………17
15. Поощряване с морални и материални награди ………………………………………….17
16. Дейности по превенция на насилието и преодоляване на проблемното поведение … 17
17. Ранно оценяване на потребностите и превенция на обучителните затруднения ……. 18
18. Логопедична работа ………………………………………………………………………19
19. **Допълнителна подкрепа за личностно развитие**
20. Деца и ученици със специални образователни потребности………………………….. 19
21. Деца в риск ……………………………………………………………………………….. 21
22. Деца с изявени дарби …………………………………………………………………..... 22
23. Мрежа от социални услуги за деца, осигуряване на допълнителна подкрепа за личностно развитие в Община Аксаково
	1. Център за обществена подкрепа …………………………..…………………………… 22 Проект „Приеми ме“ ……………………………………………………………………. 22
	2. Център за настаняване от семеен тип за деца и младежи без увреждания …………. 22
24. Работа с дете или ученик по конкретен случай ……………………………………….. 23
25. Осигуряване на достъпна архитектурна среда, обща и социализирана подкрепяща среда ……………………………………………………………………………………… 23
26. **SWOT анализ …………………………………………………………………………… 23**
27. **Изводи …………………………………………………………………………………… 26**

**VIII. Заключение ……………………………………………………………………………… 27**

**I.ВЪВЕДЕНИЕ**

Анализът на потребностите за подкрепа за личностно развитие на децата и учениците в Община Аксаково е разработен в съответствие с чл. 196, ал.1 на Закона за предучилищно и училищно образование и отчита състоянието на образователната структура в Община Аксаково, доставчиците на социални услуги, неправителствените организации, работещи с деца и ученици, потребностите, дефицитите и предизвикателствата за подкрепящо образование.

На децата и учениците в системата на предучилищното и училищното образование се предоставя обща и допълнителна подкрепа за личностно развитие. Подкрепата за личностно развитие осигурява подходяща физическа, психологическа и социална среда за развитие на способностите и уменията на децата и учениците. Подкрепата за личностно развитие се предоставя в съответствие с индивидуалните образователни потребности на всяко дете и на всеки ученик. Общата и допълнителната подкрепа за личностно развитие се осигуряват там, където са децата или учениците – в детските градини, в училищата, в Центъра за подкрепа за личностно развитие /ЦПЛР/ и в Център за обществена подкрепа /ЦОП/. За реализиране на общата и допълнителната подкрепа за личностно развитие в детските градини и училищата е необходимо да работят психолог или педагогически съветник, логопед, социален работник и ресурсни учители. В детската градина и училището може да работят и други специалисти в зависимост от оценката на индивидуалните потребности на детето или ученика от екипа за подкрепа за личностно развитие. Общата подкрепа за личностно развитие се предоставя от учителите, от специалистите в ЦОП или от специалистите в центъра за подкрепа за личностно развитие. Допълнителната подкрепа за личностно развитие се предоставя в зависимост от плана за подкрепа на детето или ученика. Подкрепата за личностно развитие на децата и учениците се организира и осигурява в съответствие с разработените областни стратегии за подкрепа за личностно развитие на децата и учениците въз основа на анализ на потребностите от обща и допълнителна подкрепа във всяка община на територията на областта.

Подкрепата за личностно развитие се осигурява на всички деца и ученици и цели да осигури:

* съответствие с индивидуалните им потребности;
* подходяща физическа, психологическа и социална среда за развиване на способностите и уменията им;
* осъществяване на подкрепата за детето и ученика най-близко до мястото, където живее и учи.

Осигуряването на подкрепата за личностно развитие на децата и учениците от институциите в системата на предучилищното и училищното образование се осъществява в партньорство между държавните и местните органи и структури, както и с доставчиците на социални услуги.

Общата и допълнителна подкрепа за личностно развитие на децата и учениците която институциите в системата на предучилищното и училищното образованиеосигуряват, е неразделна част от самостоятелно разработени и прилагани цялостни политики, чиито основни принципи са:

* изграждане на позитивен организационен климат, което изисква създаване на условия за сътрудничество, ефективна комуникация и отношения на загриженост между всички участници в процеса на образование;
* утвърждаване на позитивна дисциплина, основана на мерки и подходи, гарантиращи изслушване на детето и ученика, осъзнаване на причините за проблемното му поведение и предоставяне на възможност за усвояване на добри поведенчески модели спрямо себе си и останалите, превенция на обучителните трудности и ранното оценяване на риска от тях;
* развитие на училищната общност, съгласно идентифицираните предизвикателства, цели и дейности в Областната стратегия за личностно развитие на децата и учениците.

Общата подкрепа за личностно развитие се осигурява от детските градини, училищата, Център за подкрепа на личностно развитие и ЦОП и включва:

1. Екипна работа между учителите и другите специалисти;

2. Допълнително обучение по учебни предмети при условията на закона;

3. Допълнителни модули за деца, които не владеят български език;

 4. Допълнителни консултации по учебни предмети, които се провеждат извън редовните учебни часове;

5. Кариерно ориентиране на учениците;

6. Занимания по интереси;

7. Библиотечно-информационно обслужване;

8. Грижа за здравето;

9. Поощряване с морални и материални награди;

10. Дейности по превенция на насилието и преодоляване на проблемното поведение;

11. Ранно оценяване на потребностите и превенция на обучителните затруднения;

12. Логопедична и психологична работа.

 Допълнителната подкрепа за личностно развитие включва:

1. Работа с дете и ученик по конкретен случай;

2. Психо-социална рехабилитация, рехабилитация на слуха и говора, зрителна рехабилитация, рехабилитация на комуникативните нарушения и при физически увреждания;

3. Осигуряване на достъпна среда, технически средства, специализирано оборудване, дидактически материали, методики и специалисти;

4. Предоставяне на обучение по специалните учебни предмети за учениците със сензорни увреждания;

5. Ресурсно подпомагане.

Община Аксаково осъществява политики в системата на образованието в съответствие със законово регламентираните правомощия. Подкрепата за личностно развитие на децата и учениците изисква подпомагане и координиране на ниво община в частта, в която детските градини, училищата, Център за подкрепа личностно развитие и ЦОП не могат да се справят самостоятелно.

**II. СЪСТОЯНИЕ НА ОБРАЗОВАТЕЛНАТА СИСТЕМА**

Образователната система в Община Аксаково включва шест детски градини, три основни училища, едно обединено училище, две средни училищa и Център за подкрепа за личностно развитие. Общият брой на децата и учениците за учебната 2019/2020 г. е бил 2099, от които 1550 ученици в училищата и 549 деца в детските градини, а за учебната 2020/2021 година е 2047 - от които 1491 ученици в училищата и 556 деца в детските градини.

Всички училища на територията на Община Аксаково се финансират на принципа на делегираните бюджети. Разпределението на средствата от държавния бюджет се предоставя на училищата по формула, определена по законоустановения ред. Община Аксаково дофинансира маломерните и слети паралелки в училищата, съобразно нормативната уредба и възможностите на бюджета. Детските градини не прилагат системата на делегирани бюджети.

1. **Детски градини:**

ДГ „Детство мое“ – град Аксаково

ДГ „Дружба“ – град Аксаково

ДГ „Мир“ – град Игнатиево

ДГ „Детелина“ – село Изворско

ДГ „Добри Чинтулов“ – село Въглен

ДГ „Славейче“ – село Любен Каравелово

Броят на децата и групите в детските градини, разположени на територията на Община Аксаково, за учебната 2019/2020 година e бил:

|  |  |  |  |
| --- | --- | --- | --- |
| ДЕТСКА ГРАДИНА | Брой деца | групи | общо |
| деца | групи |
| ДГ„Детство мое | ясла |  30 | 1 | 169 | 7 |
| градина | 139 | 6 |
| ДГ „Дружба“ | ясла |  28 | 1 | 184 | 8 |
| градина | 156 | 7 |
| ДГ „Мир“ | ясла |  3 | 1 | 98 | 5 |
| градина | 96 | 4 |
| ДГ „Славейче“ |  |  44 | 2 | 44 | 2 |
| ДГ „Детелина“ |  |  27 | 1 | 27 | 2 |
| ДГ„Добри Чинтулов“ |  |  27 | 1 | 27 | 1 |
| ОБЩО | 549 | 24 |

През учебната 2020/2021 година е:

|  |  |  |  |
| --- | --- | --- | --- |
| ДЕТСКА ГРАДИНА | Брой деца | групи | общо |
| деца | групи |
| ДГ„Детство мое | ясла |  32 | 1 | 181 | 8 |
| градина | 149 | 7 |
| ДГ „Дружба“ | ясла |  29 | 1 | 181 | 8 |
| градина | 152 | 7 |
| ДГ „Мир“ | ясла | 14 | 1 | 94 | 5 |
| градина | 80 | 4 |
| ДГ „Славейче“ |  |  39 | 2 | 39 | 2 |
| ДГ „Детелина“ |   |  28 | 1 | 28 | 1 |
| ДГ„Добри Чинтулов“  |   | 33 | 1 | 33 | 1 |
| ОБЩО | 556 | 25 |

Един от основните проблеми в Община Аксаково е все по-засилващата се миграция на населението от малките населени места към големите областни центрове и в чужбина. Този проблем се отразява неблагоприятно върху развитието на училищната мрежа и детските заведения.

* 1. *Сграден фонд:*

Сградният фонд на детските градини в град Аксаково беше недостатъчен и за това през 2013 година в ДГ „Дружба“ беше изграден нов корпус с капацитет за две групи. През учебната 2019/2020 година започна работа и нов корпус за две групи в ДГ „Детство мое“ в гр.Аксаково, което към настоящия момент е достатъчно, за да бъдат обхванати всички деца, които са на възраст за детска градина. Материално- техническата база и на двете детски градини е в отлично състояние и отговаря на санитарно-хигиенните и противопожарни изисквания за организация на образователно-възпитателния процес. Сградата на ДГ „Мир“ е в отлично състояние, отговаря на санитарно-хигиенните и противопожарни изисквания за организация на образователно-възпитателния процес и е достатъчен капацитет за населеното място.

Сградите на и ДГ “Славейче“ , ДГ „Детелина“ и ДГ „Добри Чинтулов“ се нуждаят от основен ремонт. В тази връзка през 2020 година, Община Аксаково изработи и подаде в Министерство на образованието и науката проектни предложения „Изграждане на нова сграда на ДГ„Детелина“, с. Изворско“, „Изграждане на нова сграда на ДГ „Добри Чинтулов“, с. Въглен“ и „Разширение на СУ „Св. Климент Охридски“, гр. Аксаково по Програма за изграждане, престрояване, надстрояване и реконструкция на детски ясли, детски градини и училища 2020-2022 година.

Подкрепа получиха проектните предложения „Изграждане на нова сграда на ДГ„Детелина“, с. Изворско“, „Изграждане на нова сграда на ДГ „Добри Чинтулов“, с. Въглен“, които предстои да бъдат реализирани.

Към момента материално техническата база отговаря на санитарно-хигиенните и противопожарни изисквания за организация на образователно-възпитателния процес.

Всички групи във всяка детска градина разполагат с просторни и светли зали за игри и занимания, уютни спални, гардеробни и санитарни възли. Оборудването в детските градини се обновява поетапно с подходящи за възрастта на децата модули за игри, но все още остава част от обзавеждането и оборудването, която има нужда от обновяване.

*1.2 Състояние на спортните площадки и физкултурни салони,* с оглед нормалното протичане на учебен процес и спортни игри.

За игри и занимания на открито детските градини разполагат с просторни и озеленени дворове. Оборудвани са площадки за игра на всички групи. В част от детските градини е необходимо поетапно да се извърши ремонт и да се поставят нови уреди на външните детски площадки, с изключение на ДГ ‚Детство мое и ДГ „Дружба“, за които през 2018 година са възложени дейности по обновяване. ДГ „Мир“-гр.Игнатиево, ДГ „Славейче“-с.Любен Каравелово, ДГ „Детелина“- с.Изворско и ДГ „Добри Чинтулов- с.Въглен не разполагат с физкултурни салони. Провеждането на заниманията по физическа култура и развлекателните и концертни прояви на децата се осъществява в стаите за занимания. ДГ „Дружба“ гр.Аксаково има физкултурен салон, който се нуждаят от разширяване, а ДГ „Детство мое“ има два физкултурни салона, който са достатъчни за нуждите на подрастващите, възпитавани в детската градина.

*1.3 Кадрово обезпечаване* на детските заведения в Община Аксаково е много добро. Повечето от директорите и учителите притежават квалификационна степен, а повишаването на професионалната им компетентност се осъществява чрез квалификационни форми, организирани от детските градини, Регионално управление по образование гр. Варна, МОН както и по различни програми и проекти.

Педагогическият персонал работещ в детските градини през 2019/2020 и 2020/2021 учебна година е както следва:

|  |  |  |
| --- | --- | --- |
| **Вид персонал** | **Учебна 2019/2020** **г.** | **Учебна 2020/2021** **г.** |
| Педагогически персонал | 47 | 49 |
| Непедагогически персонал | 55.5 | 56,5 |

*1.4 Столово хранене*

Храната за децата в ДГ „Мир“-гр.Игнатиево и ДГ „Славейче“-с.Любен Каравелово се приготвя в кухненски блок към съответното детско заведения, който отговаря на всички изисквания на нормативната уредба и на РЗИ и ОДБХ Варна. Храната се приготвя съгласно наредбите и правилниците на Министерството на здравеопазването, при спазване изискванията на Областна дирекция за безопасност на храните – Варна.

Храната за ДГ „Детство мое“, ДГ „Дружба“ в гр.Аксаково, ДГ „Детелина“ – с.Изворско и ДГ „Добри Чинтулов“- с.Въглен се приготвя в стол ‚Детско хранене“ при Община Аксаково и се доставя до детските градини със специализиран автомобил. Стол ‚Детско хранене“ при Община Аксаково отговаря на всички изисквания на нормативната уредба и на РЗИ и ОДБХ Варна. Храната се приготвя съгласно наредбите и правилниците на Министерството на здравеопазването, при спазване изискванията на Областна дирекция за безопасност на храните – Варна. Всички детски градини участват по проекти „Училищен плод“ и „Топло мляко“.

*1.5 Отоплението* на детските заведения в града и селата от общината е с различен вид гориво. Детските градини в селата се отопляват предимно с твърдо гориво или електричество. ДГ ‚Мир“ в град Игнатиево се отоплява с локално парно отопление с течно гориво и е необходим ремонт на отоплителната система Отоплителните инсталации на детските градини в град Аксаково са с природен газ.

*1.6 Пропускателен режим и охрана*

В детските градини в Община Аксаково с правилници за вътрешния ред е въведен пропускателен режим, който се осъществява от непедагогическия персонал. Водят се дневници за посещенията.

Дворовете на детските градини не се охраняват. Оградите са много ниски и позволяват достъп извън учебно време на външни лица. Чести са случаите, в които се унищожава растителността, замърсяват се площадките, рушат се уредите и съоръженията. Особено съществен е този проблем в двете детски градини в град Аксаково и детската градина в град Игнатиево. Предприети са мерки, като през 2018 година е извършен основен ремонт на оградата в ДГ „Дружба“, а в ДГ „Детство мое“ е поставена пожароизвестителна система.

*1.7 Основните тенденции за развитието* на детските заведения в Община Аксаково са:

* Повишаване на качеството на учебно-възпитателния процес и покриване на държавните образователни изисквания;
* Създаване на оптимална материална среда за интелектуалното и физическо развитие на всяко дете. Подобряването на материалната среда в детските заведения ще се осъществява както със собствени средства на Община Аксаково, така и чрез кандидатстване по проекти по различни оперативни програми и проекти;
* Насочване на усилията на педагогическият персонал към максимално прибиране и задържане на децата в детските заведения и създаване на подходяща подкрепяща среда;
* Стимулиране развитието на децата и пълноценната им подготовка за училище, чрез използване на съвременни технологии и интерактивни методи;
* В групите с деца от различните етноси ще се акцентира върху обогатяване речниковия запас, развитието на речевата дейност и овладяване на говоримия книжовен български език.
1. **Училища:**

На територията на Община Аксаково функционират шест училища, както следва:

СУ „Св. Климент Охридски“ – град Аксаково

СУ „Св. Св. Кирил и Методий“ – град Игнатиево

ОУ „Св. Климент Охридски“- село Изворско

ОУ „Св. Климент Охридски“- село Кичево

ОбУ „Иван Вазов“ – село Любен Каравелово

ОУ „Христо Смирненски“ – село Въглен

Две училища в общината са средищни: ОУ „Св. Св. Кирил и Методий“- град Игнатиево и ОУ „Св. Климент Охридски“- село Кичево.

В община Аксаково няма професионални гимназии, но в двете средни училища в Аксаково и в Игнатиево има професионални и/или профилирани паралелки, а от учебната 2021/2022 година и в обедненото училище в Любен Каравелово ще се провежда обучение за придобиване на първи етап от професия.

Общият брой на учениците в общинските училища за учебната 2019/ 2020 г. е бил 1550, разпределени в 79 паралелки а през учебната 2020/2021 година техният брой е 1488, разпределени също в 78 паралелки. Групи за целодневно обучение през настоящата учебна година са 35, като в тях се подготвят 812 ученици. През 2019/ 2020 година групите отново са били 35, а учениците в тях 867, което е с 55 ученици повече от настоящата учебна година. Броят на маломерните е по – висок, а броят на слети паралелки е запазен. През 2019/ 2020 година маломерните паралелки са били 22, а през 2020/2021 година техният брой е 24. Слетите паралелки през миналата учебна година са били една, през тази учебна година отново е една.

С маломерни паралелки работят в ОУ „Св. Климент Охридски“- село Изворско, в ОУ „Св. Климент Охридски“- село Кичево и в ОУ „Христо Смирненски“ – село Въглен. Слята паралелка има в ОУ „Св. Климент Охридски“- село Изворско. През настоящата учебна година в училищата се провежда обучение в дневна и самостоятелна форма в едносменен или двусменен режим.

 *Брой паралелки и ученици през учебната 2019/2020 година:.*

|  |  |  |  |  |  |  |
| --- | --- | --- | --- | --- | --- | --- |
| Училище | ПГ 5 – 6 г. | Бр.паралелки | Бр. уче-ници | Паралелки | Слети |  |
| и маломерни | ОБЩО |
| 1 | 2 | 3 | 4 | 5 |  |  |
| СУ „Св. Климент Охридски“ – град Аксаково | - | - | 683 | 29 | - | 683 |
| СУ „Св. Св. Кирил и Методий“ – град Игнатиево | 26 | 1 | 369 |  19 | - | 395 |
|  ОУ „Св. Климент Охридски“ – село Изворско | 9 | 1 | 67 | 6 | 1 слята - маломерна6маломерни | 76 |
| ОУ „Св. Климент Охридски“ – село Кичево | - | - | 73 | 7 | 7 маломерни | 73 |
|  ОУ „Иван Вазов“- село Любен Каравелово | 25 | 1 | 193 | 11 | - | 218 |
|  ОУ „Христо Смирненски“- село Въглен | 10 | 1 | 95 | 7 | 8 маломерни | 105 |
| **Общо:** | **70** | **4** | **1480** | **79** |  | **1550** |

През учебната 2020/2021 година ще бъде:

|  |  |  |  |  |  |  |
| --- | --- | --- | --- | --- | --- | --- |
| Училище | ПГ 5 – 6 г. | Бр.паралелки | Бр. уче-ници | Паралелки | Слети | ОБЩО |
| и маломерни |  |
| 1 | 2 | 3 | 4 | 5 |  |  |
| СУ „Св. Климент Охридски“ – град Аксаково | - | - | 677 | 29 |  |  677 |
| СУ „Св. Св. Кирил и Методий“ – град Игнатиево | 25 | 2 | 349 |  19 |  |  374 |
|  ОУ „Св. Климент Охридски“ – село Изворско | 10 | 1 | 61 | 6 | 1 слята - маломерна6маломерни | 71 |
| ОУ „Св. Климент Охридски“ – село Кичево | - | - | 65 | 7 | 7 маломерни | 65 |
|  ОУ „Иван Вазов“- село Любен Каравелово | 22 | 1 | 176 | 10 | - | 198 |
|  ОУ „Христо Смирненски“- село Въглен | 10 | 1 | 93 | 7 | 8 маломерни | 103 |
| **Общо:** | **67** | **5** | **1421** | **78** |  | **1488** |

*2.1 Сградният фонд* на училищата се поддържа и отговаря на санитарно-хигиенните и противопожарни изисквания. По проект по ОП „Регионално развитие 2007-2013г.“ е обновена и подобрена енергийната ефективност и материално-техническата база в шест училища и една детска градина. *Всички училища* са с изградена достъпна архитектурна среда за ученици със специални образователни потребности

Във всички училища се извършват ежегодни текущи ремонти, с цел осигуряване на максимално добри условия за провеждане на учебен процес.

*2.2 Състоянието на спортните площадки и физкултурни салони,* с оглед нормалното протичане на учебен процес и спортни игри е задоволително. Физкултурни салони няма в ОУ „Св. Климент Охридски“, с. Кичево, ОУ„Св. Климент Охридски“, с. Изворско, ОбУ „Иван Вазов“, с. Л. Каравелово и ОУ „Христо Смирненски“, с. Въглен. В двете средни училища има физкултурни салони, оборудвани според изискванията за провеждане на учебните занятия по ФВС, но не са достатъчни, за да могат да задоволят потребностите за ползване от всички възрастови групи в училищата. Физкултурните салони и спортните площадки са с настилка асфалт и се подържат в добро състояние

*2.3 Кадрово обезпечаване:* Педагогическият персонал работещ в училищата през 2019/2020 и 2020/2021 учебна година е както следва година:

|  |  |  |
| --- | --- | --- |
| **Вид персонал** | **Учебна 2019/2020 г.** | **Учебна 2020/2021 г.** |
| Педагогически персонал | 159.25 | 157,75 |
| Непедагогически персонал | 56.625 | 56.125 |

Повечето от директорите и учителите притежават професионална квалификационна степен. Повишаването на професионалната им компетентност се осъществява чрез квалификационни форми.

*2.4 Столово хранене* в ОУ „Св. Климент Охридски“- село Кичево и СУ „Св. Климент Охридски“ – град Аксаково се осъществява в училищата, като храната за учениците се приготвя от стол „Детско хранене“ при Община Аксаково, а в останалите училища, чрез кетърингово обслужване. Във всички училища е осигурена безплатна закуска за децата от 1-ви до 4-ти клас. Всички участват по проект „Училищен плод“ и „Топло мляко“.

*2.5 Отоплението* на училищата в града и селата от общината е с различен вид гориво. Училището в село Изворско се отоплява с локално парно на твърдо гориво. Училищата в град Игнатиево, село Любен Каравелово, село Въглен и село Кичево се отопляват с локално парно отопление с течно гориво. Отоплителните инсталации на училището в град Аксаково е с природен газ.

*2.6 Транспорт:* Учениците от всички населени места в община Аксаково, в които няма действащи училища, се извозват до най-близкото средищно или приемащо училище. Изготвена е транспортна схема за движението на трите общински автобуса и един микробус, в зависимост от броя на децата и населените места, от които се извозват.

*2.7 Пропускателен режим и охрана*

В ОУ „Св. Климент Охридски“, с. Изворско, ОУ „Св. Климент Охридски“, с. Кичево, ОбУ „Иван Вазов“, с. Л. Каравелово, ОУ „Христо Смирненски“, с. Въглен и СУ „Св. Климент Охридски“, гр. Аксаково пропускателният режим се осъществява от помощния персонал. В СУ „Св. Св. Кирил и Методий“, гр. Игнатиево пропускателният режим се осъществява от невъоръжена охрана. По силата на вътрешно училищни актове (правила за пропускателен режим, заповеди на директорите, правилник за вътрешен трудов ред и система за дежурство на учителите), достъпът на външни лица в района на училищата през учебно време се контролира.

Инфраструктурата в повечето училища в общината не дава възможност за контролиран достъп до училищните дворове в извънучебно време. Спортните площадки се ползват от ученици и бивши възпитаници на училищата, от граждани. При заключени входни врати се прескачат оградите, за да се ползват откритите спортни съоръжения. В тъмните часове от денонощието навсякъде е осигурено аварийно осветление на входовете на сградите. Директорите на училищата в община Аксаково са издали заповеди за ограничено влизане на МПС в училищните дворове, за недопускане в сградите на учебните заведения на лица с обемисти багажи, пакети, пратки. Входовете на училищните сгради и сградите на детските заведения, които не се ползват, са заключени, при съблюдаване на изискванията за противопожарната безопасност.

*2.8 Основните тенденции за развитие*  на училищата в община Аксаково са в няколко посоки:

* Със средства от бюджетите на училищата, спонсори и проектни дейности по различните оперативни програми и други донорски организации да се подобряват условията за обучение, възпитание и труд в общинските училища на територията на общината;
* Привличане и приобщаване на родителската общност за решаване на училищните проблеми чрез създаване на Обществените съвети и утвърждаване на Училищните настоятелства като орган, подпомагащ цялостната образователно-възпитателна работа;
* Изграждане на системи от взаимовръзки и обратна информация с родителите;
* Осмисляне на свободното време на учениците и приобщаването им към училищната общност за решаване на актуални проблеми в училищата;
* Намаляване дела на преждевременно напусналите ученици и максимално обхващане на подлежащите на задължително обучение деца на територията на общината;
* Подкрепа на учителите в идентифициране на потребностите от професионално усъвършенстване, активиране участието им в квалификационни форми, ориентирани към нови компетентности в преподаването;
* Развитие на способностите на учениците и мотивацията им за учене чрез дейности, развиващи специфични знания, умения и компетентности. Осигуряване на качествена общообразователна подготовка на ученици с проблеми при овладяване на образователния минимум по БЕЛ, гарантираща продължаване на образованието им и овладяване на учебното съдържание по всички учебни предмети и постигане равнище на функционална грамотност , което ще осигури възможност за личностно развитие на учениците

**3. Център за подкрепа за личностно развитие –**осъществява общинската политика за осигуряване на обща подкрепа за личностно развитие на децата и учениците от 7 до 18-годишна възраст в община Аксаково, като организира и провежда дейности за развитие на интересите, способностите, компетентностите и изявите им в областта на науките, технологиите, изкуствата и спорта, глобалното, гражданското и здравното образование, както и придобиване на умения за лидерство.

*3.1 Сграден фонд*

ЦПЛР разполага с материално-техническа база в центъра на града. Сградата е просторна и удобна за провеждането на учебно-възпитателна работа, празници и тържества.

*3.2 Кадрово обезпечаване*

ЦПЛР е обезпечен с педагогически персонал за осъществяване на учебно-възпитателния процес – една щатна бройка- директор и осем лектори.

*3.3 Пропускателен режим и охрана*

Със заповед на директора е регламентиран пропускателен режим в ЦПЛР. Няма охрана и видеонаблюдение. Има поставена сигнално охранителна техника, с цел опазване на сградата от посегателства.

*3.4 Основни тенденции за работата на ЦПЛР:*

* Пълноценно организиране на свободното време на децата и учениците, задоволяване на личните им потребности в различните области на науката и изкуството и предоставяне на възможности за личностна изява;
* Подбиране и задържане на децата и учениците в школите и предоставяне на професионална и компетентна личностна подкрепа за тяхното развитие;
* Разширяване и обогатяване формите, подкрепящи приобщаващото образование. проучване на интересите, способностите и компетентностите на децата и учениците и създаване на условия за тяхното пълноценно развитие и изява на общинско, областно, национално и международно ниво;
* организиране и провеждане на занимания в групи по интереси в областта на науките, технологиите, изкуствата, спорта, гражданското и здравното образование, както и за придобиване на умения за лидерство;
* организиране на образователна, творческа, спортна дейност за деца и ученици на общинско, областно, национално и международно равнище, включително и през ваканциите;
* подпомагане на професионалното ориентиране на учениците чрез стимулиране развитието на личностни качества, социални и творчески умения в областта на науките, технологиите, изкуствата и спорта;
* участие в общински, областни, национални и международни проекти, програми и форуми в областта на науките, технологиите, изкуствата и спорта,
* кариерното ориентиране на учениците спрямо подготовката им в ЦПЛР;
* превенция на насилието и преодоляване на проблемното поведение;
* индивидуална работа с децата и учениците с изявени дарби.
* осигуряване на условия за утвърждаването на децата като активни субекти на своето развитие;
* съгласуване на формите за педагогическо въздействие с потребностите на децата и учениците и съхраняване на българската национална култура и традиции;

**4. ПРОГНОЗЕН БРОЙ ДЕЦА И УЧЕНИЦИ В ОБЩИНА АКСАКОВО ЗА ПЕРИОДА 2020 - 2023 ГОДИНА.**

*4.1. Прогнозен брой ученици, завършващи седми клас в община Аксаково:*

* **2020/2021 учебна година – 168 ученици;**
* **2021/2022 учебна година – 165 ученици;**
* **2022/2023 учебна година – 182 ученици.**

Част от учениците завършващи седми клас остават в професионалните паралелки в СУ „Св. Климент Охридски“ – град Аксаково и СУ „Св. Св. Кирил и Методий“ – град Игнатиево, друга част продължават обучението си в училищата в областния град – Варна. Очаква се учениците завършващи седми клас в Обединено училище „Иван Вазов“, село Л. Каравелово да продължат образованието си в същото училище.

Прогнозният брой ученици, завършващи седми за периода 2020 - 2023 година гарантира добра устойчивост на училищата, приемащи ученици в гимназиален етап на обучение.

*4.2. Прогнозен брой ученици, постъпващи в І-ви клас с настоящ адрес /по населени места/ в община Аксаково, родени в периода 2014-2016 година*

По данни от ЕСГРАОН – Аксаково, децата родени през 2014 г., 2015г., 2016г. които следва да постъпят в І клас до 2023 г. за Общината в населените мeста, където има училища са, като следва:

|  |  |  |  |
| --- | --- | --- | --- |
| Населено място | деца родени 2014 г. | деца родени 2015 г. | деца родени 2016 г. |
| Аксаково | 79 | 70 | 71 |
| Игнатиево (приема деца от Доброглед, Припек и Слънчево) | 55 | 51 | 59 |
| Въглен (приема деца от Яребична) | 19 | 19 | 16 |
| Изворско | 19 | 21 | 26 |
| Кичево (приема деца от Г. Кантарджиево, Климентово, Осеново, Орешак,Куманово, Долише, Новаково) | 14 | 6 | 9 |
| Л. Каравелово (приема деца от Засмяно, Водица и Крумово) | 26 | 32 | 26 |

Прогнозният брой деца родени в периода 2014-2016 година, които трябва да постъпят в І-ви клас в община Аксаково през учебните 2021/ 2022, 2022/2023 и 2023/2024 година, ясно очертава тенденция за запазване на броя на паралелките в училища. Цифрите в таблицата по горе сочат, че няма да има училища в които да не се сформира първи клас.

*4.3. Прогнозен брой деца, постъпващи в яслена и първа група с настоящ адрес /по населени места/ в община Аксаково, родени в периода 2018, 2019 и 2020 година*

По данни от ЕСГРАОН – Аксаково, децата родени през 2018, 2019 .и 2020 г. които следва да постъпят в яслена и първа група до 2020 г. за Общината в населените мeста, където има детски градини са, като следва:

|  |  |  |  |
| --- | --- | --- | --- |
| Населено място | деца родени 2018 г. | деца родени 2019 г. | деца родени 2020 г. |
| Аксаково | 71 | 74 | 60 |
| Игнатиево  | 60 | 43 | 62 |
| Въглен  | 13 | 13 | 14 |
| Изворско | 17 | 18 | 19  |
| Л. Каравелово  | 28 | 26 | 21 |

Прогнозният брой деца родени в периода 2018-2020 година, които трябва да постъпят яслена и първа група в община Аксаково през учебните 2021/2022 и 2022/2023 година, ясно очертава тенденция за запазване и увеличаване на броя на групите в детските градини, съобразно нормативната уредба. Цифрите в таблицата по горе сочат, че няма да има детски градини в които да не се сформира яслена или първа група.

**III. ОБЩА ПОДКРЕПА ЗА ЛИЧНОСТНО РАЗВИТИЕ**

Мрежата от училища, детски заведения и обслужващи звена на територията на община Аксаково удовлетворява изискванията от гледна точка на възможността за достъп до образование на всички деца и ученици, подлежащи на задължителна предучилищна подготовка и задължително обучение. Въпреки това се очертават редица проблеми на общинско ниво, които община Аксаково полага усилия да реши в рамките на своите компетенции.

Общата подкрепа отговаря преди всичко на нуждата от превенция и навременно разпознаване на трудности в ученето при децата и учениците и на нуждата от разпознаване на дарбите на децата, като включва и всички онези допълнителни дейности, които помагат на децата и учениците да се развиват и учат – дейности за мотивация, допълнително обучение, превенция на психичното здраве, превенция на насилието и тормоза, училищна политика за позитивна дисциплина, кариерно консултиране, здравна грижа и др., които се изпълняват от учителите и допълнителни специалисти в детската градина и в училището.

**1. Екипна работа между учителите и другите педагогически специалисти**

За реализиране на подкрепа на децата и учениците е необходима екипна работа не само на ниво педагогически специалисти от образователната институция. Успешен екип на приобщаващото образование е този, в койтовсяко едно дете и всеки възрастен, имащ отношение към образователния процес, се чувства добре, подкрепен, ценен и имащ възможност да развива своя потенциал.Учителите от училищата и детските градини в община Аксаково познават и използват в своята пряка работа подходи, методи и способи за сформиране на успешни екипи.

**2. Допълнително обучение по учебни предмети при условията на Закона за предучилищното и училищното образование**

На ниво обща класна стая общата подкрепа е адресирана към онези първи прояви на затрудненията пред ученото, научаването и участието на децата, които с малко помощ могат да с е преодолеят или е насочена към ранно откриване на дарбите. На това поле се пораждат обучителните отношения и се откриват възможни начини на преподаване и учене, така че всяко дете да бъде прието, да постига напредък и да може да участва.

Общата подкрепа отговаря преди всичко на нуждата от превенция и навременно разпознаване на трудности в ученето на децата и учениците и на нуждата от разпознаване на дарбите им. Задачата на учителите е да систематизират наличната информация за децата и учениците (ученическо портфолио, тест за училищна готовност, входно ниво, текущи оценки, наблюдение). В рамките на общата подкрепа учителите обобщават информацията и наблюденията си, за да организират преподаването съобразно потребностите, стиловете на учене, силните страни на децата и учениците. По този начин екипът от учители и специалисти могат аргументирано и навреме да посрещнат първите признаци на затруднения в ученето на всяко дете, както и да отделят допълнително внимание на децата, които се развиват в конкретна област на знанието, спорта или изкуствата, така че да разгърнат своя потенциал. Допълнителното обучение по учебни предмети се реализира в образователните институции, в задължителните часове по учебен план, в часовете за консултации, както и допълнително обучение по различни програми и проекти.

Дейностите за преодоляване на образователните затруднения на учениците и заниманията по интереси се провеждат в учебно време извън учебните часове. При целодневна организация на учебния ден може да се провеждат и в часовете за занимания по интереси и/ или организиран отдих и физическа активност.

**3.** **Допълнителни модули за деца, които не владеят български език**

Изучаването и използването на българския книжовен език в системата на предучилищното и училищното образование е право и задължение на всеки български гражданин.

На децата и учениците се осигуряват условия за усвояване на българския книжовен език в институциите в системата на предучилищното и училищното образование. За усвояването на българския книжовен език от децата и учениците, за които българският език не е майчин, се създават допълнителни условия, в т.ч. и безплатно допълнително обучение по български език с цел подпомагане на образователното им приобщаване.

 Усвояването на българския книжовен език се изразява в:

* Овладяване и прилагане на компетентностите, определени с държавния образователен стандарт за предучилищното образование по образователно направление български език и литература;
* Овладяване и прилагане на компетентностите по български език и литература, определени с държавния образователен стандарт за общообразователната подготовка като очаквани резултати от обучението в края на отделните етапи и степени;
* Овладяване и прилагане на компетентностите, определени с учебните програми по предмета български език и литература;
* Спазване на книжовните езикови норми в учебните часове по всички учебни предмети, в дейностите по различните образователни направления, в които обучението се осъществява на български език, както и в дейностите за осигуряване на общата подкрепа за личностно развитие;
* Спазване на книжовните езикови норми в процеса на общуване в системата на предучилищното и училищното образование от децата, учениците, учителите, директорите и другите педагогически специалисти и непедагогическия персонал.

В началото на учебната 2019/2020 година започна изпълнението проект BG05M20P001-3.005-0004 „Aктивно приобщаване в системата на предучилищното образование“, финансиран по Оперативна програма „Наука и образование за интелигентен растеж“ 2014-2020 г., съфинансирана от Европейския социален фонд.

По дейност Дейност 1 - Допълнително обучение по български език за деца от уязвими групи, участват ДГ „Мир“, град Игнатиево и ДГ „Славейче“, с. Л. Каравелово. Мероприятията по тази дейност стартираха през месец януари 2020г. В рамките на проекта бяха изпълнени дейности, които доведоха до успешна и устойчива образователна интеграция на децата от ромски произход в Община Аксаково и до трайното им задържане в детските градини. Предвидено беше допълнително обучение по български език, което да подобри владеенето на български език при децата от предучилищна възраст и подобряване на тяхната функционална грамотност. Това обучение имаше за цел да стимулира желанието на децата за езиково развитие и да предотврати отпадането им от образователния процес, както и загубата им на интерес към учебното съдържание, поради неразбиране на материала, преподаван на български език.

Мероприятията по Дейност 2 **-**   обезпечаване на средствата за такси на детски градини с повишена концентрация на деца от уязвими групи стартираха след приключване на извънредното положение обявено на територията на страната и ще продължат 30 месеца. В тази дейност са включени всички детски градини, разположени на територията на Община Аксаково. Подпомагане по тази дейност получават деца, чийто родители без помощта на другиго не могат да задоволят основни жизнени потребности на децата си. Списъците на децата се генерират от Дирекция „Социално подпомагане“ и се изпращат към детските заведения.

**4. Кариерното ориентиране се реализира в двете средни училища**

*4.1 СУ „Св. Св. Кирил и Методий“ – град Игнатиево*

Училището осъществява професионално образование от 2009 г. по професии и специалности „Работник в заведенията за хранене и развлечения, специалност „Работник в производството на кулинарни изделия в заведенията за хранене и развлечения“ и професия „Готвач”, специалност „Производство на кулинарни изделия и напитки“.

От 2017/ 2018 учебна година в училището се запази специалност „Работник в производството на кулинарни изделия в заведенията за хранене и развлечения“.

СУ „ Св. Св. Кирил и Методий”, град Игнатиево има натрупан опит и създадена добра материална база за развитие на образование и обучение по предложените професии. Училището разполага с кухненски блок за учебни цели. Обучението на новосформираните класове и вече съществуващите, ще се осъществява паралелно.

Училищното ръководство работи по проекти на ОПРЧР за провеждане на специализация в заведения за хранене в страни от Европейския съюз. Предвижданата допълнителна специализация има за цел да осигури качествени професионалисти, да изгради доверие у работодателите към подготовката в училището и осигури конкурентоспособност на пазара на труда.

Предвид близостта на населеното място до курортните комплекси, избраните професии и специалности са приложими и гарантират реализация на пазара на труда за успешно завършилите младежи и девойки.

Специалността и професията усвоявани в СУ „Св. Св. Кирил и Методий” – град Игнатиево са приложими и са в съответствие с политиката на Община Аксаково, като център за развитие на бизнес и туризъм. Осъществяваното в населеното място обучение има и голям социален ефект, защото за голяма част от семействата издръжката за пътуване на децата им до училища до областния град Варна и в съседни населени места е непосилна

*4.2. СУ „Св. Климент Охридски“ – град Аксаково*

 В училището има вече натрупан опит в професионалното образование - през 2012 година завърши своето обучение випуск по професия „Продавач-консултант”. През учебната 2012/2013 година бе разкрита паралелка в същата област на образование по професия „Сътрудник в маркетингови дейности“, през 2013/2014 година приемът бе 100% реализиран още на първия етап от класирането за професия „Финансов отчетник”, през учебните 2014/2015 и 2015/2016 години за професия „Сътрудник в маркетингови дейности“. През учебната 2016/2017 година продължава обучението по професия „Финансов отчетник“, специалност „Финансова отчетност“ и професия „Сътрудник в маркетингови дейности“, специалност „Маркетингови проучвания“. През учебната 2017/2018 година започна обучение по професия **„**Търговски представител“, специалност „Търговия на едро и дребно“. През учебната 2018/2019 година продължава обучението професия „Сътрудник в маркетингови дейности“ и професия **„**Търговски представител“. За учебната 2019/2020 година, в изпълнение на политиката на правителството за ориентиране на приема към STEM профили, технически и IT професии, предложението е учениците да се обучават по професия „Организатор Интернет приложения“, специалност „Електронна търговия“. През учебната 202/2021 година, прием след седми клас се осъществи по професия„Организатор Интернет приложения“,специалност „Електронна търговия“ с разширено изучаване на английски език. За учебната 2021/2022 година план – приемът отново ще се осъществява по професия„Организатор Интернет приложения“,специалност „Електронна търговия“ с разширено изучаване на английски език.

За удовлетворяване на изискванията за качествено професионално образование в училището са оборудвани два кабинета с персонални компютри, свързани в мрежа и включен интернет, мултифункционално устройство, мултимедия и интерактивна дъска. На разположение на учениците и техните учители са още два кабинета, оборудвани с компютърна техника. Училището разполага с три интерактивни дъски. Има добре поддържани кабинети за общообразователна подготовка, физкултурен салон и игрище за спорт.

С цел да се повиши качеството на професионално образование, училището участва вече за втора година в проект „Ученически практики“ и в секторна програма „Леонардо да Винчи“, програма „Учене през целия живот“. Посочените проект и програма дават възможност на учениците да провеждат практика в реална работна среда.

СУ „Св. Климент Охридски” разполага с необходимия брой педагогически кадри със специалности от висшето образование в направление „Икономика“ за обезпечаване на учебния процес.

Повечето от учениците от Изворско, Любен Каравелово, Въглен, Водица и др., са с произход от малцинствени етнически групи. Задържането им в училище и интегрирането им е една основна за нас задачи, част от решението на която е професионалното образование.

 За пътуващите от тези населени места общинска администрация осигурява безплатен транспорт до училището в гр.Аксаково, като това е възможност за получаване на образование и на децата от социално слаби семейства, каквито в по-голямата си част са семействата от селата.

Досегашният опит показва, че професионалното образование е предпочитано от учениците и техните родители. За реализация на всеки млад човек в съвременните обществени условия е нужна добра общообразователна подготовка, но и придобити специфични знания и умения, които учебно заведение, има готовност да осигури.

*4.3. Обединено училище „Иван Вазов“, село Любен Каравелово*

Основно училище „Иван Вазов” с. Любен Каравелово е приемащо училище на ученици от селата Водица, Засмяно и Крумово. Организацията на учебния процес е целодневна. Там се обучават общо 198 ученици от подготвителна група до седми клас.

Училището има над стогодишна история, добри образователни традиции и съвременна материална база. Двуетажната сграда разполага с единадесет класни стаи, един компютърен кабинет, зала за спортни дейности, библиотека, допълнителни помещения. Отоплението се извършва с парна инсталация, работеща с дизелово гориво.Училището разполага с голямо дворно пространство, спортна площадка и футболно игрище. Храненето на учениците се извършва в разливочна, в която са спазени всички изисквания на контролните органи. Училището е преимуществен ползвател на ученически автобус за транспорт на пътуващите ученици.

Преобладаващата част от учениците в Основно училище „Иван Вазов” са от социално слаби семейства от ромски произход, при които процента на отпадане от образователния процес след завършване на основно образование е значителен. Водещи причини за този негативен факт са социалните нагласи в семействата и ниската мотивация за придобиване на професия. Част от родителите мотивират нежелание да изпращат децата си в училище след VII клас със страх от промяна в поведението им в големия град и невъзможността да се справят с нарасналите разходи по издръжката им. Процесът на отпадане е свързан и с особеностите на етноса - слаба мотивация за учене и ранни бракове.

Във тази връзка и с цел задържане на учениците в образователната система, Кметът на Община Аксаково внесе предложени до Общински съвет – Аксаково за преобразуване чрез промяна на Основно училище „Иван Вазов” с. Любен Каравелово в Обединено училище „Иван Вазов” с. Любен Каравелово, считано от учебната 2021/2022 година. Основната цел на предложението за преобразуване, беше да се подобрят условията за равен достъп на учениците до качествено образование, успешно завършване на първи гимназиален етап на средно образование и придобиване на квалификация по част от професия, актуална за пазара на труда, с възможност за професионална реализация в сферата на услугите.

Предложението на Кмета на Общината беше подкрепено от общинските съветници с Решение №18.10/24.11.2020 г от Протокол № 18/24.11.2020 година. Решението на Общински съвет – Аксаково, както и мотивирано предложение на Кмета на Общината беше изпратено на Министъра на образованието и науката, който със своя Заповед РД-14-3 от 21 януари 2021 година обяви на Основно училище „Иван Вазов” с. Любен Каравелово за Обединено училище „Иван Вазов” с. Любен Каравелово.

След обявяване на Основно училище „Иван Вазов” с. Любен Каравелово за Обединено училище „Иван Вазов” с. Любен Каравелово учениците завършили основно образование ще се обучават три години в:

**Професионално направление:** код 482 „Приложна информатика”;

**Професия :** код 482030 „Оператор на компютър” ;

**Специалност:** код 4820301 „Текстообработване”;

**Професионална квалификация:** първа степен;

**Форма на обучение:** дневна.

**5.Занимания по интереси**

*5.1.Център за подкрепа за личностно развитие*

За пълноценно организиране на свободното време на децата и учениците, задоволяване на личните им потребности в различните области на науката и изкуството и предоставяне на възможности за личностна изява са сформирани следните експедиции, клубове и школи:

* Експедиция „Краезнание” – 5-7 клас – 14 ученици;
* Клуб „Художествено слово” – I равнище – 16 ученици;
* Школа „Гражданска защита” – 5-7 клас – 13 ученици;
* Състав „Вокална група” – I равнище – 15 ученици;
* Школа „Изобразително изкуство” – I равнище – 13 ученици;
* Школа „Изобразително изкуство” – I равнище – 13 ученици;
* Школа „Народни танци” –1-4 клас – 14 ученици;
* Школа „Народни танци” –II равнище – 18 ученици;
* Школа „Народни танци” – На мегдана –21 ученици;
* Клуб „Мажоретки” – I равнище – 12 ученици;
* Студио „Театър и слово” – сборна група – 15 ученици;
* Школа Гражданско образование „младежки парламент“ – 8-10 клас – 14 ученици;
* Клуб „Двигателна култура” – 5-7 клас – 19 ученици;
* Театрална трупа „Танцът и словото“– I равнище – 15 ученици;

В експедициите, клубовете и школите, организирани в ЦПРЛ участват 213 ученици.

*5.2 Школи при НЧ „Просвета 1908“, град Аксаково, НЧ „Антим I 1906“, град Игнатиево, НЧ „Въглен 1884“, село Въглен, НЧ „Христо Ботев 1927“, село Кичево и НЧ „Васил Левски 1927“, село Изворско*

* НЧ „Просвета -1908“ – град Аксаково

Танцов ансамбъл „Изворче“ – 60 деца и младежи на възраст, разпределени в три възрастови групи от 7 до 17 години;

Танцов състав „Аксаково“ – 54 деца и младежи разпределени в две възрастови групи от 6 до 17 години;

Школа по инструменти – 10 деца и младежи от 7 – 16 години;

Школа за модерен балет „МОНД“ – 8 деца от 1-4 клас.

* НЧ „Антим I 1906“, град Игнатиево

Школа за народни танци – 12 деца на възраст от 5-8 години;

Детски танцов състав „Детелини“ – 50 деца от 8 – 18 години;

* НЧ „Въглен 1884“, село Въглен

Детски танцов състав „Въглен“ с две групи:

* 40 деца на възраст от 8 до 12 години;
* 20 деца и младежи на възраст от 13 до 18 години;
* НЧ „Христо Ботев 1927“, село Кичево

Коледарска група – 18 момчета и младежи на възраст от 10 до 23 години;

Група „Лазарки“ – 14 деца на възраст от 10 до 18 години;

Клуб „Чети с мен“ – 9 деца от които 9 до 14 години.

* НЧ „Васил Левски 1927“, село Изворско

Детски танцов състав „Дервентче“ – 20 деца на възраст от 6 – 14 години;

 *5.3 Спортни клубове*

В спортните клубове на територията на общината са обхванати около 157 деца и младежи, разпределени, както следва: Спортен клуб по борба свободен стил „Приморец“ – 40 деца, Футболен клуб „Аксаково“ - 25, Футболен клуб „Игнатиево“ – 50 и спортен клуб „Дуло“ – 17 деца. Футболен клуб „Игнатиево“ организира спортните мероприятия, заложени в спортния календар на Община Аксаково.

**6. Библиотечно и информационно обслужване**

Библиотечното обслужване се осъществява от читалището в град Аксаково - НЧ „Просвета 1908“, както и чрез библиотеките към още осем читалища по други населени места от Община Аксаково – Л. Каравелово, Игнатиево, Кичево, Изворско, Водица, Ген. Кантарджиево .

Библиотеките се стремят да привличат учащи с оглед на тяхната информираност, както чрез фонда от библиотечни единици, така и чрез достъп до интернет. Библиотеките към читалищата развиват добро ниво на библиотечно обслужване. По програма „Глобални библиотеки“ са включени читалищните библиотеки, разположени в читалищата на град Аксаково, град Игнатиево и село Любен Каравелово От услугите, които предоставят, се възползват предимно ученици и младежи. Всички читалища разполагат с читални. Наблюдава се тенденция, която показва, че интересът на младите хора към четенето на книги е минимален за сметка на предпочитанията им към социалните мрежи и електронния тип информация.

**7. Грижа за здравето**

Училищното и детско здравеопазване се обезпечава от 1 фелдшер и 8 медицински сестри, които периодично обслужват общо 6 здравни кабинета, като в гр.Аксаково са 3 – един в училището и по един в двете детските градини, в гр.Игнатиево 2 - по един в училището и в детската градина. В останалите училища и детски градини са създадени условия за посещения на здравните работници. Медицинските специалисти на ротационен принцип посещават всички детски и учебни заведения на територията на общината. Те са в непрекъснат контакт с личните лекари на децата и реагират незабавно в случаите на появата на медицински проблем. Липсва организирана стоматологична помощ.

За подобряване на ефективността от работата на медицинските специалисти и качеството на здравното обслужване на децата и учениците е обновено част от амортизираното медицинско оборудване в здравните кабинети.

**8. Поощряване с морални и материални награди**

Поощряването на децата и учениците с морални и с материални награди за високи постижения в образователната дейност, в заниманията по интереси и за приноса им към развитието на училищната общност се осъществява, чрез конкурси, олимпиади и състезания на ниво училище, община, РУО, МОН и други организирани. Стремеж на Община Аксаково е да стимулира и подкрепя морално и материално творческите изяви на даровитите деца. Поощряването с морални и материални награди е важен момент в обучението и възпитанието на учениците.

**9. Дейности по превенция на насилието и преодоляване на проблемното поведение**

За осъществяване на дейностите по превенция на насилието и преодоляване на проблемното поведение на малолетни и непълнолетни, в Община Аксаково съвместно работят Местната комисия за борба с противообществените прояви на малолетни и непълнолетни, отдел „Закрила на детето“, инспектор „Детска педагогическа стая“, Център за обществена подкрепа – Аксаково, ЦПЛР и училищата, разположени на територията на Общината.

През 2019 година в МКБППМН - Аксаково са постъпили 37 предложения за образуване на възпитателни дела срещу малолетни и непълнолетни, образувани са 36 и са разгледани 36 възпитателни дела, по отношение на 65 малолетни и непълнолетни, спрямо които са наложени 80 възпитателни мерки, тъй като в някой от случаите е наложена повече от една възпитателна мярка.

През 2020 година в МКБППМН - Аксаково са постъпили предложения за образуване на 31 възпитателни дела срещу малолетни и непълнолетни, образувани са 17 дела, по отношение на 22 малолетни и непълнолетни, спрямо които са наложени 22 възпитателни мерки.

Издирването и установяването на малолетни и непълнолетни, които се нуждаят от помощ и социална защита, както и на тези с рисково поведение, се осъществява съвместно с инспекторите при детските педагогически стаи, Дирекция “Социално подпомагане”, Отдел „Закрила на детето” /ОЗД/ и директорите на училищата на територията на общината. Представители на МК и обществени възпитатели вземат участие в организирани от Център за подкрепа за личностно развитие и РУ на МВР - Аксаково дейности, свързани с превенция на противообществени прояви.

Обществените възпитатели от МК разговарят с децата за агресията, вредата от употребата на алкохол и наркотици.

Може да се твърди, че системата за закрила на детето не разпознава в достатъчна степен тези деца като деца в риск, т.е. те не са приоритетна група, независимо че социален работник взема участие в работата на Местните комисии за борба с противообществените прояви на малолетни и непълнолетни /МКБППМН/.

Основна цел на МКБППМН е намаляване броя на противообществените прояви на малолетни и непълнолетни, превенция на рисковото поведение и насилието сред подрастващите. Обхващане и задържане на учениците в училище, чрез оказване помощ и подкрепа на училищните ръководства. Задачи на МКБППМН са:

* Утвърждаване на МКБППМН като основен орган и координатор на системата за превенция на асоциално поведение на малолетни и непълнолетни;
* Развитие и прилагане на модел на ефективно сътрудничество между държавни и общински структури , РУП, отдел “Закрила на детето”, местна власт, младежки организации, и др.
* Подобряване на взаимодействието на МКБППМН с ръководствата на училища, обществени възпитатели, семейства, чийто деца са в риск;

Пет обществени възпитатели към МКБППМН се занимават индивидуално с малолетни и непълнолетни, нуждаещи се от подкрепа и контрол. Работи се с деца и младежи, склонни към противообществени прояви. Разглеждат се възпитателни дела на малолетни и непълнолетни, извършили противообществени прояви. Консултации се провеждат при необходимост, както от специалистите от ЦОП, така и от педагогически специалисти към училища.

**10.Ранно оценяване на потребностите и превенция на обучителните затруднения**

Ранното оценяване на потребностите от подкрепа за личностно развитие на децата се извършва в процеса на предучилищното образование от педагогическите специалисти в детската градина.

При работата с учениците институциите в системата на предучилищното и училищното образование основават дейността си на принципа на превенцията на обучителните трудности и ранното оценяване на риска от тях, като тези мерки се прилагат към всички ученици в обща класна стая по ред, определен в държавния образователен стандарт за приобщаващото образование

В детската градина, общата подкрепа е насочена към ранно разпознаване на рискове в развитието на детето, които могат да създадат предпоставки за трудности в ученето му в училище. Вече има утвърдени методически инструменти, които ще бъдат в помощ на учителите и специалистите, както и програми за превенция и развитие на езикови, когнитивни, емоционални и социални компетентност на децата от най - ранна възраст.

**11. Логопедична работа**

Логопедичната работа като част от общата подкрепа за личностно развитие в училището е за целите на превенцията на комуникативните нарушения и обучителните затруднения. Превенцията включва:

* изследване на писмената реч на учениците от начален етап;
* определяне на потребностите от индивидуална логопедична работа;
* извършване на консултативна дейност с родители и мотивирането им за активно участие в логопедичния процес;
* предоставяне на методическа помощ на учителите за обучението на учениците.

Логопедичната работа в общината на този етап на ниво учебно заведение се извършва във всички детски градини и училища, както и в ЦОП- Аксаково.

**V. ДОПЪЛНИТЕЛНА ПОДКРЕПА ЗА ЛИЧНОСТНО РАЗВИТИЕ**

**1. Деца и ученици със специални образователни потребности**

 В тази група са включени деца с физически, умствени, психически, сензорни и комплексни увреждания.

Независимо от направените промени през последните години по отношение на подпомагането и предоставянето на услуги на родители, които отглеждат дете с увреждане, направеният анализ показва, че все още основните затруднения на родителите са от финансово естество /осигуряване на лекарства, консумативи, лечение, рехабилитация /.

В същото време потребностите на децата с увреждания са свързани с възможностите за включване и реализация. По-голяма част от децата с увреждания посещават детските градини и училищата. Те са обхванати от ресурсно подпомагане. С тях работят ресурсни учители, логопеди и психолози.

През учебната 2019/2020 на ресурсно подпомагане са били 67 деца и ученици, а през 2020/2021г. – 86. За всяко дете със специални образователни потребности въз основа на училищния учебен план има разработен индивидуален учебен план, който се утвърждава със заповед на директора на съответното училище. Индивидуалния учебен план на учениците със специални образователни потребности може да съдържа само част от учебните предмети, определени в рамковия, типовия или в училищния учебен план. За обучението по всеки предмет от индивидуалния учебен план екипът е разработил индивидуална учебна програма, която се утвърждава от директора на училището. Индивидуалната учебна програма за учениците със специални образователни потребности е разработена въз основа на рамкови изисквания, определени с държавния образователен стандарт за приобщаващото образование.

За съжаление има ученици, които срещат затруднения при усвояването на учебния материал, такива с трудно поведение и са в риск от отпадане от училище, но поради различни причини или предразсъдъци, родителите не желаят децата да ползват услугите на ресурсното подпомагане.

В голямата си част децата с увреждане и децата в риск са интегрирани в училищата и в детските градини, с изключение на тези с тежка умствена изостаналост и тежки физически увреждания. Психологическата подкрепа за родителите и децата със СОП се оказва освен от логопедите, психолозите и ресурсните учители в учебните и детски заведения, също и от Център за обществена подкрепа - Аксаково в който работят двама социални работници, двама психолози, двама педагози и един логопед.

Обучението на деца със специални образователни потребности и/или с хронични заболявания с се води съобразно изискванията на нормативната уредба.

По данни на училищните ръководства със заповед на Директора на училището са сформирани екипи за подпомагане на обучението и възпитанието на учениците със специални образователни потребности. В екипите са включени класни ръководители, учители по различните предмети, ресурсен учител, педагогически съветник и психолог/логопед. За работата на специалистите, обучаващи учениците със специални образователни потребности, училището предоставя ресурсен кабинет. Изготвени са становища за вида и формата на обучение, от какви специалисти ще се подпомага ученикът през годината, преценяват се възможностите на всяко дете за постигне ДОИ, на база на които се изготвят индивидуални обучителни програми. Осигурена е необходима техника и дидактически материали, с цел успешното им социализиране и осигуряване на равен достъп в обучението. В училището са утвърдени следните форми на социална адаптация на децата с увреждания:

* Групови форми на занимания и работа по интереси/ арт терапия-моделиране, конструиране, изработване на картички и други предмети/;
* Извънкласни дейности - включване в училищни тържества, посещение на театър, музеи, екскурзии.

**2. Деца в риск**

Основните проблеми, водещи до отпадане на децата от училище са:

* липса на мотивация на децата за посещаване на училище;
* занижен родителски контрол;
* неприемане на образованието като ценност;
* недостатъчни доходи на семейството и бедност.

Основните идентифицирани нужда са:

* включване на учениците в групи за допълнителна подготовка;
* създаване на подходящи условия за ангажиране свободното време на учениците;
* увеличаване на привлекателността на училището чрез разширяване на извънкласните занимания съгласно интересите на учениците;
* работа със семейството за развиване на мотивация за образование.

Много често проблемите при децата са провокирани от проблеми, свързани с родителския капацитет и липсата на услуги за подкрепа на родителите. В повечето случаи децата са вече случаи на ОЗД. Голяма част от случаите са деца с проблеми в училище. Много от децата попадат в рисковите групи, тъй като родителите имат трудности при отглеждането им поради социално-битови проблеми, липса на постоянни доходи в семейството, многодетни семейства, нисък родителски капацитет, проблеми породени от липса на умения или невъзможност за родителстване. Това са проблеми, свързани с обективни трудности при отглеждане на децата, т.е. дадености, които са факт и нямат отношение към личността на родителите. Тези проблеми са свързани предимно със субективните трудности на родителите за осъзнаване и посрещане на потребностите на децата в случаи на непълнолетни родители, непълни семейства, разведени родители, родители с увреждания, родители, които са в чужбина. Друг фактор, оказващ изключително влияние за формиране на групата деца в риск е ниското културно-образователно ниво на родителите съчетано с ниския социално-икономически статус.

**3. Деца с изявени дарби**

*„Дете или ученик с изявени дарби”* е дете или ученик с трайни способности и постижения в областта на науката, изкуството или спорта, надвишаващи постиженията на неговите връстници. По данни на училищата 40 са децата с изявени дарби от Община Аксаково, участвали и получи награди на различни областни и националниконкурси и състезания в направления музика, спорт и изобразително изкуство.

Подкрепата на деца и ученици с възможности се осъществява в училища, читалища, ЦПЛР и спортни клубове. Постигнати са успехи на областни и национални кръгове и състезания в областта на хуманитарните науките, народното творчество, изобразителното изкуство. С цел повишаване и подобряване на постиженията на децата и учениците с възможности, е необходимо оказването на допълнителна подкрепа.

**4. Мрежа от социални услуги за деца, осигуряващи допълнителна подкрепа за личностно развитие в община Аксаково**

*4.1."Център за обществена подкрепа" - гр. Аксаково* е комплекс от социални услуги, предназначени за деца в риск и техните семейства. Основна цел на Центъра е да подобри качеството на живот на децата в семейната и социалната среда, като предостави качествени социални услуги, които да отговарят на потребностите и да са достъпни за всяко дете в риск и неговото семейство

Кадрова обезпеченост: социални работници, двама психолози ,логопед и педагог.

*4.3. Център за настаняване от семеен тип за деца и младежи без увреждания – с. Кичево*

Като делегирана от държавата дейност Центърът за настаняване от семеен тип – Кичево работи от м. януари 2010 г. с капацитет 15 деца. Услугата е предоставена от Община Аксаково, като изпълнител по договор е СА „Св. Андрей” БГСНЦ. Там се настаняват деца от 3 до 18 г. възраст от силно уязвими групи в общността (от ромски и български произход), които имат нужда от подкрепа и са от социално слаби и трайно безработни семейства. Основната цел на Центъра е създаване на комплексни социално-педагогически условия, близки до домашната среда, подпомагащи социалната интеграция на децата и техните родители от ромски произход.

**5. Работа с дете и ученик по конкретен случай**

В ежедневната си работа педагозите и специалистите се ръководят от принципа на индивидуалния подход към всяко дете и ученик, като особено е прецизиран модела при работа с деца със СОП, в риск, с изявени дарби и с хронични заболявания, чиито потребности изискват още по-голяма степен на ангажираност, ресурси и капацитет от страна на всички органи по закрила на детето. Според различните потребности на групите деца и ученици към които е насочена допълнителната личностна подкрепа се прецизира прилаганият инструментариум от конкретни методи и средства. Обсъждат се и се прилагат стратегии за справяне с поведенчески проблеми на учениците, начини на взаимодействие с родителите и специалистите с оглед пълноценното включване на децата в училищния живот. С родителите на децата се провеждат индивидуални консултации и се предоставя информация за методи, постижения и преодоляване на трудности при работа с децата.

**6.Осигуряване на достъпна архитектурна, обща и специализирана подкрепяща среда**

Достъпна архитектурна среда има във всички училища на територията на община Аксаково, осъществена посредством изградени рампи и платформени съоръжения.

Подкрепяща среда на територията на общината отговаря на изискванията за осигуряване на достъпна архитектурна, обща и специализирана подкрепяща среда,както испециализирано оборудване, дидактически материали, методики и специалисти.

**VI. SWOT анализ**

|  |  |
| --- | --- |
| **СИЛНИ СТРАНИ** | **СЛАБИ СТРАНИ** |
| * Осигурен е равен достъп до качествена предучилищна подготовка и училищно образование. Определени са средищни училища;
* Наличие на действащ механизъм за финансиране на делегираните от държавата дейности и местни дейности, приходи по бюджета;
* Определен стандарт за издръжка на дете и ученик;
* Прилагане на Системи за финансово управление и контрол;
* Директорите на училищата са второстепенни разпоредители с бюджет;
* Редовно финансиране, гарантиращо финансова стабилност на институциите в системата предучилищното и училищното образование. Възможности за реализация на собствени приходи;
* Нарастващ дял на държавно финансираните на заниманията по интереси;
* Наличие на висококвалифицирани педагогически кадри в общината. Опитни преподаватели по учебни предмети, както и за извънкласни дейности;
* Екипна работа между педагогическите специалисти в образователните институции;
* Добре развита система за вътрешна и външна квалификация, провеждане на открити занимания, обмен на добри практики;
* Наличие на достатъчно възможности за избор на професии/профили с цел бъдеща реализация на учениците;
* Валидиране на професионални знания, умения и компетентности в СУ „Св. Климент Охридски“ – град Аксаково и СУ „Св. Св. Кирил и Методий“ – град Игнатиево;
* Качествено обучение и възможности за продължаване на образованието във ВУЗ;
* Създадени условия за удовлетворяване интереси, желания и потребности в свободното време на децата и учениците;
* Условия и мотивация за изява, участия в конкурси, олимпиади, състезания, празнични програми, изложби, открити занимания и др. за всяко дете и ученик;
* Условия за усвояване на българския книжовен език в институциите в системата на предучилищното и училищното образование;
* Грижа за здравето осигурена чрез гарантиране на достъп на децата и учениците до медицинско обслужване и програми за здравно образование и за здравословен начин на живот;
* Библиотечно и информационно обслужване в образователните институции;
* Читалища, включени в подкрепа за личностното развитие на децата и учениците;
* Спортни организации, стимулиращи масовия детско- юношески спорт;
* Наличие на социални услуги за деца, осигуряващи допълнителна и специализирана подкрепа за личностно развитие;
* Внедрени съвременни технически средства за управление, обучение и комуникации. Развита материално- техническа база за провеждане на учебно- възпитателен процес;
* Цялостната дейност протича съгласно утвърдените от МОН, РУО и кмета на Община Аксаково – Правилник на ЦПЛР, планове за дейността, учебни програми, Длъжностно разписание и бюджет за учебната година
 | * Неблагоприятна демографска ситуация и миграционни процеси, поради икономически проблеми;
* Съсредоточаване на хората в активна възраст в големите и областните градове и застаряването на населението в селата;
* Намаляване броя на децата, поради ниска раждаемост и миграционни процеси;
* Недостатъчно средства постъпващи в Община Аксаково като първостепенен разпоредител с бюджет за финансиране на образователните институции, поради намаляващ брой деца и ученици;
* Недостатъчно средствата постъпващи в Община Аксаково за обезпечаване на здравните кабинети към училищата и детските градини с медицински специалисти и лекарства;
* Нисък ЕРС за един ученик, който в рамките на една бюджетна година не се актуализира в съответствие с реалната пазарна среда, услугите, доставките, материалите и др.
* Ниска заинтересованост на родителите от потребностите на децата им и от необходимостта от подкрепа и мотивиране за образование;
* Слаб интерес от развитие и обучение на част от учениците и техните родители поради трудна реализация на пазара на труда;
* Липса на устойчивост на работодателските организации с цел създаване на партньорство с професионалните гимназии за въвеждане на дуално обучение;
* Демотивация за учене от ниското заплащане на висококвалифициран труд при младите хора;
* Липса на възможности за участие на ЦПЛР в Национални програми на МОН за проектно финансиране;
* Недостатъчна координация между институциите предлагащи социални услуги за деца и образователните институции;
* Ограничен достъп до услуги в подкрепа на личностното развитие на учениците от селата;
* Липса на стоматологични практики в училищата;
* Необходимост от адекватна охрана и охранителни системи в учебните и детски заведения, осигуряващи безопасност на децата и учениците;
* Отрицателно влияние на социалната, неформална среда и медии върху възпитанието на учениците и мотивите за учене;
* Недостатъчен щат педагогически персонал и други специалисти за обезпечаване на допълнителна подкрепа за личностно развитие на деца и ученици;
* Феминизация на професията учител и застаряване на преподавателския състав;
* Голям обем нормативни актове в системата на предучилищно и училищно образование, които изискват изработка на документи, с което реално се ограничава времето за работа с деца и ученици;
* Недостиг на медицински специалисти за обезпечаване на дейността на яслените групи.
 |
| **ВЪЗМОЖНОСТИ** | **ЗАПЛАХИ** |
| * Наличие на възможност за подкрепа при реализиране на местните политики в сферата на личностното развитие чрез финансовите инструменти на ЕС – Структурните фондове и др. програми, вкл. от други донори;
* Внедряване на добри европейски практики в сферата на извънкласните дейности.
* Активно сътрудничество и разширяване връзките с НПО и др. организации и институции с цел реализиране на партньорски проекти и съвместни дейности;
* Подобряване качеството на професионалното образование и осигуряване на условия за по- ефективни връзки с бизнеса;
* Ангажиране на родителите при изработване на стратегии и политики на образователните институции;
* Осъществяване на партньорство с родителите и включването им в екипи за подкрепа личностното развитие на децата и учениците;
* Община Аксаково да координира подкрепата необходима за личностно развитие на деца и ученици между институциите предлагащи социални услуги и училища и детски градини;
* Квалификация и преквалификация на педагогически и други специалисти за обезпечаване на допълнителна подкрепа за личностно развитие на деца и ученици;
* Държавна подкрепа за осигуряване на подходяща среда и условия за привличане на млади специалисти с висше образование и стимулиране на професионалната мотивация;
* Държавна политика и подкрепа за осигуряване на охрана и охранителни системи в учебните и детски заведения, осигуряващи безопасност на децата и учениците;
* Активна държавна финансова политика за осигуряване на достъпна архитектурна за децата и учениците с увреждания във всички образователни институции;
* Тясно сътрудничество между училища и ЦПЛР за насочване на деца към школите;
* Разработване на Общинска стратегия и програма за подкрепа за личностно развитие на децата и учениците от община Аксаково;
 | * Трайна тенденция на обучение в маломерни и слети паралелки в определени населени места;
* Очакван рестриктивен бюджет през следващите години поради намаляване броя на децата и учениците;
* Оптимизация на училищната мрежа и освобождаване на педагогическите специалисти;
* Увеличаване на относителния дял на децата в неравностойно социално положение поради ниския социално икономически статус на населението;
* Застаряващ педагогически и непедагогически състав;
* Чести изменения в законовата уредба;
* Недостигащи финансови средства за осигуряване на подходяща нова, съвременна образователна среда.
* Потенциален риск от непредвидими природни бедствия и аварии.
 |

**VII.ИЗВОДИ**

1. Регистрирани са потребности от предоставяне на допълнителна подкрепа за личностно развитие за от децата и учениците на територията на община Аксаково.

3. В Община Аксаково съществуват условия за осъществяване на подкрепата за личностно развитие на децата и учениците от институциите в системата на предучилищното и училищно образование, съвместно с държавните и местните органи и структури и доставчиците на социални услуги.

4. Община Аксаково е разработила самостоятелно и прилага цялостни политики за обезпечаване на дейностите за подкрепа за личностно развитие, чрез общински образователни и младежки програми, програми за спорт, превенции, здраве и социални дейности.

6. Създадени са условия за сътрудничество между всички участници в процеса на образование, като е необходим диалог за повишаване на ефективността на комуникацията между тях.

7. Съществува необходимост от прилагане на активна политики за реализиране на проекти, финансирани със средства по различните оперативни програми на Структурните фондове и Кохезионния фонд на ЕС, както и чрез други фондове и програми, за да се осигури допълнителен финансов ресурс и дългосрочно положително въздействие върху местната общност.

8. Организирането и осигуряването на дейностите за подкрепа за личностно развитие на територията на община Аксаково е динамичен процес, който подлежи на оптимизиране в съответствие с разпоредбите на Закона за предучилищното и училищно образование, с променящите се потребности на образователната система и налага координираност между всички участници в образователния процес и органи на управление на централно и местно ниво, с цел осигуряване на подходяща физическа, психологическа и социална среда за развиване на способностите и уменията на всяко дете и ученик.

**VIII.ЗАКЛЮЧЕНИЕ**

**Подкрепата за личностно развитие в училищата, детските градини и ЦПЛР се основават на следните принципи:**

* свободния избор на всички деца и ученици без разлика на пол, вероизповедание, етническа принадлежност, социално състояние и др.
* ориентираност към интереса и към мотивацията на детето и на ученика, към възрастовите и социалните промени в живота му, както и към способността му да прилага усвоените компетентности на практика.
* равен достъп до качествено образование и приобщаване на всяко дете и на всеки ученик;
* равнопоставеност и недопускане на дискриминация при провеждане на обучението
* запазване и развитие на българската образователна традиция;
* хуманизъм и толерантност;
* съхраняване на културното многообразие и приобщаване чрез българския език;
* иновативност и ефективност в педагогическите практики и в организацията на образователния процес въз основа на научна обоснованост и прогнозиране на резултатите от иновациите;
* автономия за провеждане на образователни политики, самоуправление и децентрализация;

Включването на подкрепата за личностно развитие като компонент в закона отваря пътя за трансформация на образователната среда и за организиране на всички нейни елементи, обединяване на ресурсите, изграждане на позитивен психологически климат на приемане на различията, емоционално благополучие и успех на всеки. Подкрепата извежда на преден план динамичният аспект на обучителните отношения между ученика и учителя и отношенията между учениците, учителите, родителите, специалистите и другия персонал, при който всеки един участва в процеса на разкриване и развитие на индивидуалния потенциал и приобщаване. Успехът на този процес минава през преместване центъра на приобщаващото образование в детската градина и в училище, през овластяване на образователните институции и на тяхното лидерство, през превръщането на детската градина и училището в общност от професионалисти, които имат и знанията и уменията как да бъдат полезни на децата, които работят в отношения на доверие, в екип, с участието на родителите и най-вече - с участието на самите деца.

**ПРЕДСЕДАТЕЛ НА**

**ОБЩИНСКИ СЪВЕТ – АКСАКОВО: …………………...**

 **/СВ. ДОБРЕВА/**